**K Ú P N A  Z M L U V A**

uzatvorená v súlade s ustanovením § 409 a nasl. zák. č. 513/1991 Zb. Obchodný zákonník v znení neskorších predpisov (ďalej len „Kúpna zmluva“)

*Kupujúci :* **ELMAX ŽILINA, a.s.**

spoločnosť zapísaná v obchodnom registri Okresného súdu v Žiline, oddiel Sa, vložka č. 10316/L

sídlo Dlhá 85, 010 09 Žilina - Bytčica

 IČO : 36401676

 DIČ : 2020099554

IČ DPH: SK2020099554

bankové spojenie : VÚB, a.s.

 číslo účtu : SK09 0200 0000 0000 0661 0432

 štat. orgán : Jozef Štalmach – predseda predstavenstva

 *(ďalej len „kupujúci“)*

*Predávajúci :*

**................................................**

spoločnosť zapísaná v obchodnom registri Okresného súdu v ...................., oddiel .........., vložka č. .................

sídlo ................................

 IČO : .........................

 DIČ : .........................

IČ DPH: .........................

bankové spojenie : .........................

 číslo účtu : .........................

 štat. orgán : . ............................

 *(ďalej len „predávajúci“)*

**I.**

**Predmet zmluvy**

1. Predmetom tejto Zmluvy je úprava práv a povinností jej účastníkov, ktoré vzniknú pri ich vzájomnej spolupráci v rámci plnenia tejto zmluvy – dodávky technologického zariadenia – laserového rezacieho stroja s automatizáciou. Podkladom pre uzavretie tejto zmluvy je výsledok zadávania zákazky (zákazka nad 100 000,- Eur bez DPH) podľa aktuálne platnej príručky k procesu VO pre dopytovo-orientované projekty a národné projekty operačného programu integrovaná infraštruktúra v gescii MH SR, verzia 3.3, zverejnenej 18.11.2020 MH SR na predmet: "Laserový rezací stroj s automatizáciou“ realizovaný v rámci Výzvy: OPVAI-MH/DP/2018/1.2.2-21.
2. Za podmienok upravených touto zmluvou sa predávajúci zaväzuje dodať technologické zariadenie, vyložiť ho z dopravného prostriedku, presunúť ho na miesto konečnej inštalácie, nainštalovať ho vo výrobných priestoroch kupujúceho, uviesť do prevádzky a odovzdať ho riadne a včas kupujúcemu a kupujúci sa zaväzuje technologické zariadenie prevziať a zaplatiť predávajúcemu dohodnutú odplatu – kúpnu cenu. Všetky obslužné, manipulačné, dopravné prostriedky, ktoré sú nutné na realizáciu uvedených činností, sú zahrnuté v cene zariadenia.
3. Špecifikácia technologického zariadenia, ktoré sa predávajúci zaväzuje dodať kupujúcemu je uvedená v prílohe č.1 tejto zmluvy.
4. Predávajúci zabezpečí dodávku technologického zariadenia presne podľa špecifikácie uvedenej v prílohe č.1 tejto zmluvy a ďalšie zmluvné plnenia za pomoci vlastných technických a personálnych prostriedkov. Kupujúci poskytne predávajúcemu potrebnú súčinnosť na úspešné splnenie tejto zmluvy.
	1. Pri dodávke technologického zariadenia bude predávajúci vychádzať z pokynov kupujúceho.
	2. Predávajúci sa zaväzuje dodať technologické zariadenie a vykonať činnosti podľa tejto zmluvy s odbornou starostlivosťou, vo vlastnom mene a na vlastnú zodpovednosť a nebezpečenstvo. Predávajúci sa zaväzuje pri výkone svojej činnosti dodržiavať všetky pravidlá bezpečnosti a ochrany zdravia pri práci v zmysle platných právnych predpisov o BOZP. Predávajúci je povinný na požiadanie kupujúceho preukázať svoju odbornú spôsobilosť a oprávnenie pre činnosť spojenú s realizáciou inštalácie, servisných a údržbárskych prác na dodávanom technologickom zariadení v zmysle predpisov, platných v SR.
	3. Predávajúci zodpovedá za dodržanie termínov a kvalitu dodaného technologického zariadenia a vykonaných prác v rámci plnenia tejto zmluvy. Predávajúci zodpovedá za škodu spôsobenú pri plnení tejto zmluvy alebo v súvislosti s ním na majetku kupujúceho, na majetku tretích osôb a na živote a zdraví osôb, predávajúci zodpovedá aj za škodu, ktorá vznikne v dôsledku nedodržania povinností upravených platnou legislatívou.
	4. Predávajúci vykoná v rámci svojich zmluvných dodávok tiež všetky potrebné vedľajšie pomocné a dodatočné činnosti, ktoré nemusia byť explicitne v podkladoch zmluvy uvedené, ale pre úplnú, vecnú a odbornú realizáciu zmluvných dodávok a výkonov, resp. pre ich funkčnosť, sú nevyhnutné.
	5. Výrobky a materiály určené na dodávku podľa tejto zmluvy je predávajúci povinný dodať bez akýchkoľvek nárokov, práv či výhrad tretích osôb.

**II.**

**Cena**

1. Cena za plnenie predmetu zmluvy je stanovená dohodou zmluvných strán v zmysle Zákona NR SR č. 18/1996 Z. z. o cenách v znení neskorších predpisov a vyhlášky MF SR č. 87/1996 Z. z., ktorou sa vykonáva Zákon o cenách v znení neskorších predpisov (ďalej Zákon o cenách) ako cena maximálna a je doložená rozpisom ceny uvedeným v ponuke uchádzača, ktorý tvorí prílohu č. 1 tejto zmluvy. Predávajúci sa zaväzuje predložiť kupujúcemu elektronickú verziu podrobného rozpočtu (vo formáte MS Excel), taktiež sa predávajúci zaväzuje predkladať kupujúcemu v elektronickej verzii (vo formáte MS Excel) každú zmenu tohto podrobného rozpočtu, ku ktorej dôjde počas realizácie predmetu zmluvy.
2. Spôsob určenia ceny je v súlade s § 2 Zákona o cenách založený na cene obchodného, alebo sprostredkovateľského výkonu, ekonomicky oprávnených nákladov a primeraného zisku.
3. Cena za dodávku predmetu zmluvy celkom je:

 **Cena celkom bez DPH: ........................ EUR**

 slovom: **.................................................** euro

 **DPH: ........................ EUR**

slovom: **..................................................** euro

 **Cena celkom s DPH: ........................ EUR**

slovom: **..................................................** euro

 Cena platí pri dodržaní dojednaných kvalitatívnych a dodacích podmienok a sú v nej zohľadnené všetky podmienky kupujúceho uvedené v tejto zmluve a jej prílohách.

 Predávajúci bude fakturovať DPH podľa právnych predpisov SR platných v dobe dodania predmetu zmluvy a fakturácie.

1. Cena uvedená v ods. 3 tohto článku pokrýva všetky zmluvné záväzky, náležitosti, vrátane funkčných skúšok, resp. uvedenia do prevádzky a vecí nevyhnutných k riadnemu vykonaniu a odovzdaniu predmetu tejto zmluvy do užívania.
2. Všetky platby sa budú uskutočňovať bezhotovostne.
3. Kupujúci uhradí predávajúcemu celkovú cenu za dodávku technologického zariadenia nasledovne:

1. prvú časť kúpnej ceny vo výške 20% z celkovej kúpnej ceny uhradí kupujúci na základe zálohovej faktúry pri objednávke, najneskôr však do 30 dní od nadobudnutia účinnosti tejto zmluvy,

2. druhú časť kúpnej ceny vo výške 60% z celkovej kúpnej ceny uhradí kupujúci na základe zálohovej faktúry pri oznámení pripravenosti stroja na odoslanie, najneskôr do 30dní od dátumu vystavenia zálohovej faktúry

3. časť kúpnej ceny vo výške 20% z celkovej kúpnej ceny uhradí kupujúci po uvedení do prevádzky, podpisom preberacieho protokolu, najneskôr však do 30dní od uvedenia stroja do prevádzky, a to na základe konečnej faktúry (za komplexné dodanie predmetu kúpy podľa čl. II. bod 3. tejto zmluvy), vystavenej predávajúcim, ktorá bude obsahovať všetky náležitosti daňového dokladu v súlade s § 71 zákona NR SR č. 222/2004 Z. z. o dani z pridanej hodnoty v znení neskorších predpisov:

a) obchodné meno a sídlo, IČO, DIČ a IČ pre DPH predávajúceho,

1. meno, sídlo, IČO, DIČ a IČ pre DPH kupujúceho,
2. číslo zmluvy,
3. číslo faktúry,
4. dátum uskutočneného zdaniteľného plnenia,
5. dátum vyhotovenia faktúry,
6. deň odoslania a splatnosti faktúry,
7. označenie finančného ústavu a číslo účtu, na ktorý sa má platiť (musí byť v súlade s touto zmluvou),
8. označenie fakturovaných položiek
9. preberací protokol, podpísaný kupujúcim,
10. výšku ceny bez DPH, sadzbu DPH, celkovú fakturovanú sumu vrátane DPH,
11. podpis oprávnenej osoby (prípadne s pečiatkou v zmysle oprávnenia konať v mene podnikateľa).
12. Fakturácia sa vykoná po položkách v zmysle oceneného položkového súpisu predloženého v ponuke. Fakturovaná suma sa zaokrúhľuje na dve desatinné miesta, t.j. na centy.
13. Faktúra vrátane príloh bude kupujúcemu doručená v piatich rovnopisoch – origináloch. Prílohou faktúry musí byť podpísaný dodací list alebo odovzdávací/preberací protokol.
14. V prípade, že faktúra nebude obsahovať náležitosti uvedené v predchádzajúcich odsekoch, kupujúci je oprávnený vrátiť ju predávajúcemu na doplnenie. V takom prípade nová lehota splatnosti faktúry začne plynúť dňom doručenia opravenej faktúry kupujúcemu.
15. Lehota splatnosti faktúry 30 dní odo dňa doručenia faktúry kupujúcemu. Za deň doručenia sa považuje deň, v ktorý je doručená faktúra prevzatá kupujúcim osobne alebo na základe návratky.
16. Ak kupujúci neuhradí faktúru za predmet plnenia v termíne podľa tejto zmluvy, je predávajúci oprávnený účtovať kupujúcemu úrok z omeškania vo výške 0,05 % z čiastky neuhradenej faktúry za každý kalendárny deň omeškania po lehote splatnosti.

**III.**

**Termín zhotovenia a dodacie podmienky**

1. Predávajúci sa zaväzuje realizovať dodávku technologického zariadenia, špecifikovaného v prílohe č.1 tejto zmluvy v lehote do 8 mesiacov odo dňa, kedy kupujúci vystaví predávajúcemu záväznú písomnú objednávku.
2. Miestom dodávky predmetu zmluvy je: Prevádzka spoločnosti ELMAX ŽILINA, a.s., Dlhá 85, 01009 Žilina - Bytčica
3. Predávajúci splní zmluvný záväzok dodať technologické zariadenie podľa tejto zmluvy riadnym dodaním a odovzdaním predmetu plnenia zmluvy kupujúcemu nasledovne:

a) Predávajúci odovzdá a kupujúci preberie dodaný technologické zariadenie, schopné samostatného užívania podľa zmluvy v mieste jeho inštalácie.

b) Ku dňu odovzdania predávajúci pripraví všetky doklady potrebné k odovzdaniu, doklady o vykonaných skúškach, atesty, certifikáty, návody na obsluhu, záručné listy atď.

c) O odovzdaní a prevzatí predmetu plnenia spíše kupujúci spoločne s predávajúcim preberací protokol o odovzdaní a prevzatí predmetu plnenia.

d) Ak kupujúci odmietne predmet plnenia prevziať, spíše kupujúci a predávajúci zápisnicu, v ktorej uvedú svoje stanoviská a ich odôvodnenie.

4. V prípade, že sa Predávajúci dostane do omeškania s dodaním predmetu Zmluvy, zaväzuje sa Kupujúcemu zaplatiť zmluvnú pokutu vo výške 0,05% z kúpnej ceny za každý deň omeškania.

**IV.**

**Zodpovednosť za vady**

1. Predávajúci zodpovedá za to, že predmet plnenia zmluvy je dodaný podľa podmienok tejto zmluvy a že v lehote prevzatia a počas záručnej lehoty bude mať dohodnuté vlastnosti, že zodpovedá platným technickým predpisom, vyhláškam a zákonom vzťahujúcim sa na predmet plnenia a nemá vlastnosti, ktoré by rušili, alebo znižovali hodnotu alebo schopnosť jeho používania. Predávajúci zodpovedá aj za vady tovaru, ktoré sa vyskytnú na predmete zmluvy počas trvania záručnej lehoty. Pokiaľ v tejto zmluve nie je uvedené inak, pre rozsah zodpovednosti a spôsob riešenia reklamácií platia ustanovenia všeobecne záväzných právnych predpisov.
2. Záručná lehota je 24 (dvadsaťštyri) mesiacov na všetky dodané tovary od momentu prevzatia dodaného tovaru kupujúcim. Kupujúci a predávajúci týmto zhodne vyhlasujú, že sa na záručnej dobe vzťahujúcej sa na dodaný tovar výslovne dohodli.
3. Reklamáciu je kupujúci povinný v primeranej lehote uplatniť u predávajúceho písomne s uvedením závady. Za písomné uplatnenie reklamácie sa považuje aj uplatnenie reklamácie faxom alebo elektronickou poštou, pričom sa nevyžaduje zaručený podpis. Predávajúci sa zaväzuje obratom faxom alebo elektronickou poštou potvrdiť kupujúcemu obdržanie reklamácie.
4. Nebezpečenstvo škody na dodanom technologickom zariadení znáša predávajúci až do protokolárneho odovzdania technologického zariadenia kupujúcemu.
5. Predávajúci je zodpovedný za všetky škody na predmete plnenia spôsobené vlastným zavinením, jeho prevádzkovou činnosťou alebo zavinením alebo prevádzkovou činnosťou jeho poddodávateľov počas ich pracovných postupov, ktoré vykonal za účelom plnenia záväzkov pri odstraňovaní vád a opravách počas záručnej lehoty a vzniknuté škody je na vlastné náklady povinný odstrániť.
6. Predávajúci je povinný uhradiť škody vzniknuté v súvislosti s uplatnením vád počas záručnej lehoty.
7. Predávajúci zaručuje, že použité technologické zariadenie a všetky jeho časti sú nové, v prvej akostnej triede, zodpovedajú požiadavkám kupujúceho a štandardom dohodnutým v tejto zmluve.
8. V prípade oznámenia vád kupujúcim v záručnej lehote sa predávajúci zaväzuje ich bezodplatne a bez zbytočného odkladu odstrániť.
9. Do 48 hodín od oznámenia reklamovaných vád sa predávajúci zaväzuje vykonať obhliadku, a najneskôr do 7 kalendárnych dní odo dňa doručenia reklamácie kupujúceho sa zaväzuje ich začať odstraňovať a v čo najkratšom technicky možnom čase ich odstrániť. Lehota odstránenia vád sa dohodne písomnou formou a nesmie však presiahnuť 14 kalendárnych dní.
10. V prípade nedodržania dohodnutej lehoty odstránenia vád môže kupujúci nechať vykonať opravu treťou osobou a náklady na opravu vyfakturovať predávajúcemu, ktorý je povinný ich uhradiť. Záruka predávajúceho podľa tejto zmluvy tým nie je dotknutá. Predávajúci je povinný fakturovanú čiastku v plnej výške uhradiť do 14 dní od doručenia faktúry.
11. Na písomnú žiadosť kupujúceho je predávajúci povinný bez zbytočného odkladu reklamované vady odstrániť, aj keď neuznáva, že za vady zodpovedá. V sporných prípadoch znáša náklady na odstránenie vád až do rozhodnutia súdu o oprávnenosti uplatnenia zodpovednosti za vady predávajúci.
12. Záručná doba sa predlžuje o dobu započatú dňom oznámenia vád a končiacu dňom opravenia reklamovaného zariadenia, alebo jeho časti predávajúcim.

**V.**

**Ostatné dojednania**

1. V prípade ak sa akékoľvek ustanovenia tejto zmluvy stane neplatným v dôsledku jeho rozporu s platným právnym poriadkom, nespôsobí to neplatnosť celej tejto zmluvy. Zmluvné strany sa v takomto prípade zaväzujú vzájomný rokovaním nahradiť neplatné, alebo neúčinné zmluvné ustanovenie novým platným zmluvným ustanovením tak, aby ostal zachovaný obsah, zámer a účel sledovaný touto zmluvou.
2. Každý účastník zmluvy týmto dáva druhému účastníkovi zmluvy výslovný súhlas so spracovaním svojich osobných údajov v súvislosti s uzatvoreným právnym vzťahom. Odvolanie súhlasu so spracovaním osobných údajov musí byť písomné a doručené druhej strane.
3. Akákoľvek písomnosť doručovaná zmluvnou stranou druhej zmluvnej strane podľa tejto zmluvy (napr. výzva, výpoveď, odstúpenie od zmluvy, oznámenie a pod.) považuje sa za doručenú dňom jej doručenia na adresu uvedenú v záhlaví tejto zmluvy alebo na inú adresu včas oznámenú druhej zmluvnej strane. Ak sa z akýchkoľvek dôvodov nepodarí písomnosť doručiť, písomnosť sa považuje za doručenú tiež v prípade, že druhá zmluvná strana písomnosť odmietla prevziať, v takomto prípade sa za deň doručenia považuje deň odmietnutia prevzatia alebo sa písomnosť považuje za doručenú pokiaľ druhá zmluvná strana neprevzala písomnosť zaslanú poštou ako doporučenú zásielku, za deň doručenia sa v takomto prípade považuje tretí deň odo dňa uloženia zásielky na pošte.
4. Táto zmluva a skutočnosti, ktoré sú v nej uvedené, alebo ktoré sa obe strany dozvedia v súvislosti s touto zmluvou, predstavujú predmet obchodného tajomstva. Obe strany sa zaväzujú chrániť obchodné tajomstvo dostatočným spôsobom, aby sa o jeho obsahu alebo časti jeho obsahu nedozvedeli tretie osoby. Pokiaľ dá jedna zo strán písomné povolenie druhej strane na zverejnenie uvedeného obchodného tajomstva platí, že zverejnené skutočnosti prestávajú byť obchodným tajomstvom, a to s účinnosťou udelenia uvedeného súhlasu. Pod zverejnenie obchodného tajomstva nespadá použitie potrebných informácií alebo dokumentov pre inštitúcie oprávnené na výkon kontroly v súvislosti s poskytnutím finančného príspevku zo štrukturálnych fondov, použitie informácií v prípadných súdnych, rozhodcovských alebo správnych konaniach ohľadom práv alebo povinností vyplývajúcich z tejto zmluvy.
5. Kupujúci i predávajúci sa zaväzujú strpieť výkon kontroly/auditu/overovania súvisiaceho s dodávaným tovarom a s jeho dodávkou spojenými službami kedykoľvek počas platnosti a účinnosti zmluvy, na základe ktorej bol kupujúcemu poskytnutý finančný príspevok a poskytnúť im všetku potrebnú súčinnosť. Oprávnenými osobami na výkon kontroly/auditu sú najmä:

a) Poskytovateľ a ním poverené osoby,

b) Útvar vnútorného auditu Riadiaceho orgánu alebo Sprostredkovateľského orgánu a nimi poverené osoby,

c) Najvyšší kontrolný úrad SR a ním poverené osoby,

d) Orgán auditu, jeho spolupracujúce orgány (Úrad vládneho auditu) a osoby poverené na výkon kontroly/auditu,

e) Splnomocnení zástupcovia Európskej Komisie a Európskeho dvora audítorov,

f) Orgán zabezpečujúci ochranu finančných záujmov EÚ,

g) Osoby prizvané orgánmi uvedenými v písm. a) až f) v súlade s príslušnými Právnymi predpismi SR a právnymi aktmi EÚ.

1. Predávajúci je povinný oznámiť akúkoľvek zmenu údajov o subdodávateľovi. Predávajúci je povinný vopred ohlásiť zmenu subdodávateľa písomne do rúk kupujúceho a taktiež doplniť údaje o novom subdodávateľovi podľa § 41 ods. 4 zákona o verejnom obstarávaní v platnom znení. Zmena subdodávateľa podlieha písomnému schváleniu kupujúcim.
2. Zmluvné strany sa dohodli, že predávajúci nie je oprávnený bez predchádzajúceho písomného súhlasu kupujúceho postúpiť pohľadávky, ktoré mu vznikli, resp. vzniknú v súvislosti s touto zmluvou voči kupujúcemu na tretiu osobu, ani si ich jednostranne započítať.

**VI.**

**Záverečné ustanovenia**

1. Predávajúci je viazaný týmto návrhom zmluvy odo dňa doručenia jej podpísaného textu kupujúcemu.
2. Táto zmluva je uzavretá podpisom oboma zmluvnými stranami a nadobúda účinnosť po kumulatívnom splnení dvoch odkladacích podmienok, ktoré spočívajú v tom, že dôjde k  uzavretiu platnej a účinnej Zmluvy o poskytnutí nenávratného finančného príspevku medzi príslušným poskytovateľom pomoci (Ministerstvom hospodárstva SR) a príjemcom pomoci, ktorým je Kupujúci, a to na základe jeho žiadosti o poskytnutie nenávratného finančného príspevku predloženej v rámci výzvy na predkladanie žiadostí o nenávratný finančný príspevok č. OPVaI-MH/DP/2018/1.2.2-21 - Výzva na predkladanie žiadostí o poskytnutie nenávratného finančného príspevku zameraná na podporu inteligentných inovácií v priemysle, a zároveň táto zmluva nadobúda účinnosť až v prípade, ak bol poskytovateľom pomoci schválený proces verejného obstarávania, a to doručením správy z ex post kontroly predmetného VO zo strany poskytovateľa pomoci Kupujúcemu.
3. V prípade neuzavretia zmluvy o nenávratný finančný príspevok v rámci uvedeného programu, alebo neschválenia procesu verejného obstarávania, si Kupujúci vyhradzuje právo využiť inštitút odkladacej podmienky nasledovne: písomne oznámi predávajúcemu, že odkladacie podmienky nebudú splnené, pričom momentom doručenia tohto oznámenia táto zmluva bez ďalšieho zaniká.
4. Meniť alebo dopĺňať text tejto zmluvy je možné len formou písomných, očíslovaných dodatkov, ktoré budú platné po ich podpísaní štatutárnymi orgánmi obidvoch zmluvných strán a budú neoddeliteľnou súčasťou tejto zmluvy.
5. Práva a povinnosti vyplývajúce z tejto zmluvy prechádzajú na právnych nástupcov zmluvných strán.
6. Táto zmluva sa spravuje právom Slovenskej republiky. Vzťahy zmluvných strán, ktoré nie sú výslovne riešené touto zmluvou, sa riadia príslušnými ustanoveniami Obchodného zákonníka Slovenskej republiky v platnom znení ku dňu uzavretia tejto zmluvy a ďalšími všeobecne platnými predpismi Slovenskej republiky.
7. Zmluva je vyhotovená v 5-ich rovnopisoch, z ktorých 4 rovnopisy dostane kupujúci a 1 rovnopis predávajúci.
8. Zmluvné strany po oboznámení sa s obsahom zmluvy vyhlasujú, že súhlasia s jej obsahom, jej obsahu a právnym účinkom z nej vyplývajúcich porozumeli, že táto zmluva bola uzatvorená slobodne a vážne na základe pravdivých údajov a nebola dohodnutá v tiesni ani za iných jednostranne nevýhodných podmienok a preto ju na znak súhlasu s jej znením vlastnoručne podpisujú.
9. Neoddeliteľnou súčasťou tejto zmluvy sú prílohy:

č. 1 rozsah a špecifikácia dodávky technologického zariadenia s rozpisom ceny (predloží úspešný uchádzač) (v listinnej podobe a v elektronickej podobe na nosiči CD vo formáte .xls)

č. 2 zoznam subdodávateľov (predloží úspešný uchádzač)

Kupujúci: Predávajúci:

V ......................,dňa....................... V ......................,dňa.......................

**Za kupujúceho Za predávajúceho**

**.................................................. ..................................................**